5.4.2023 г.
BG
Официален вестник на Европейския съюз
C 125/471 Четвъртък, 15 септември 2022 r.
АХ. като има предвид, че в своя технически преглед на доклада относно състоянието на опазване на унгарския компонент от трансграничния обект на световното наследство „Fertö/Neusiedlersee Cultural Landscape“, съставен през май 2021 г., Международният съвет на ЮНЕСКО за паметниците на културата и забележителностите заключи, че проектът Sopron Fertö Lake Resort, в представения си размер и форма, би навредил на автентичността и целостта на трансграничния обект на световното наследство;
АЦ. като има предвид, че Унгария се нарежда на 73-то място от 180-те държави и територии, обхванати от индекса за възприятие на корупцията за 2021 г. на „Трансперънси интернешънъл“ (с едно място по-надолу в сравнение с предходната година), и че от 2012 г. насам тя постоянно заема по-долни места в класацията;
Право на личен живот и защита на данните
АЧ. като има предвид, че в доклада за командировката след ad hoc делегацията на комисията по граждански свободи, правосъдие и вътрешни работи в Будапеща от 29 септември до 1 октомври 2021 г., бяха изразени опасения относно липсата на гаранции по отношение на предвиденото в действащото законодателство наблюдение, без реални механизми за взаимозависимост и взаимоограничаване и средства за правна защита; като има предвид, че бяха изразени също така опасения относно предполагаемото използване на шпионския софтуер Pegasus на групата NSO и засиленото наблюдение от страна на държавата на активисти, журналисти, адвокати и политици;
АШ. като има предвид, че през юли 2021 г., чрез изтекла от база данни информация, порталът за разследвания Direkt36 разкри, че около 300 унгарски граждани, включително независими журналисти, собственици на медии, адвокати, политици, бизнесмени, критикуващи правителството и бивши държавни служители, са били подслушвани с шпионския софтуер Pegasus без тяхно знание в периода 2018—2021 г.; като има предвид, че в предварителните забележки относно съвременния шпионски софтуер, публикувани на 15 февруари 2022 г., Европейският надзорен орган по защита на данните заключи, че широкото използване на високоусъвършенстван шпионски софтуер като Pegasus потенциално може да породи безпрецедентни рискове и да окаже вреди не само на основните права и свободи, но и на демокрацията и принципите на правовата държава, като посочи редица стъпки и мерки като гаранция срещу незаконното използване на шпионски софтуер и заяви, че забрана относно разработването и внедряването на шпионски софтуер с капацитета на Pegasus в ЕС би била най-ефективният вариант за защита на основните права и свободи; като има предвид, че проправителствените медии в Унгария почти никога не са съобщавали за Pegasus;
АЩ.
като има предвид, че в своето решение от 9 март 2022 г. относно предстоящото засилено наблюдение на изпълнението на решението на Европейския съд по правата на човека по делото Szabó and Vissy v Hungary Комитетът на министрите към Съвета на Европа припомни, че въпросното дело се отнася до нарушаването на правото на ищците на зачитане на личния и семейния им живот и на кореспонденцията им въз основа на унгарското законодателство относно мерките за тайно наблюдение, свързани с националната сигурност, които не са достатъчно точни, ефективни и не съдържат всеобхватни гаранции за разпореждането, изпълнението и евентуалното коригиране на тези мерки; като има предвид, че Комитетът на министрите подчерта още, че тайното наблюдение следва да се разглежда като акт с висока степен на намеса, който потенциално засяга правата на свобода на изразяване и неприкосновеност на личния живот и застрашава основите на демократичното общество, като същевременно припомни, че в отговор на решението на ЕСПЧ органите обявиха през 2017 г. необходимостта от законодателна реформа; като има предвид, че Комитетът на министрите отбеляза със сериозна загриженост, че законодателният процес все още е на предварителен етап и че органите не са представили никакви други съответни промени, и поради това настоятелно призова органите спешно да приемат необходимите мерки за привеждане на националното законодателство в пълно съответствие с изискванията на Европейската конвенция за правата на човека, да установят график за законодателния процес и да представят на комисията проект на законодателно предложение;
Свобода на изразяване, включително плурализъм на медиите
БА. като има предвид, че на 13 юли 2022 г. Комисията посочи в главата относно Унгария от Доклада относно върховенството на закона за 2022 г., че функционалната независимост и ефективност на медийния орган трябва да бъдат засилени и че продължаващото насочване на значителни количества държавна реклама към проправителствените медии създава неравнопоставени условия на конкуренция в медийния пейзаж; като има предвид, че обществените медии работят в сложна институционална система в условията на загриженост относно тяхната редакционна и финансова независимост, а медийните специалисти продължават да се сблъскват с предизвикателства при упражняването на своите дейности, включително наблюдение на разследващите журналисти; като има предвид, че достъпът до обществена информация продължава да бъде възпрепятстван в условията на състояние на опасност;